**1. gaia. Hitz motak eta hitzaren osagaiak**

 *DRAE*-aren arabera, lexikologia hizkuntza baten unitate lexikoen azterketa da, bai eta haien artean ezartzen diren erlazio sistematikoena. *Unitate lexiko* bat zer den, eta haren oinarrizko forman hitzean ala monemetan bilatu behar dugun, eztabaidagarria da. Baina eztabaidaezina da haren eztabaidarako funtsezkoa dugula hitza zertan den, zenbat eta zein hitz mota dauden, eta zenbat eta zein hitz osagai dauden, arakatzea. Hala euskaran nola munduko beste hainbat hizkuntzatan. Gai honetan, beraz, lexikologiari lotuta dauden edo egon daitezkeen oinarrizko kontzeptu guztiak ikusiko ditugu.

1.1. Zer da hitza?

 Printzipioz, lexikologiaren oinarrizko tresna edo kontzeptua **hitza** dugu. Hala ere, ez dago kontzeptu honen definizio unibertsalik. Aitzitik, badira zenbait definizio posible, aztertzailearen arabera. Definizio posibleok zeintzuk diren arakatu aurretik, komeni zaigu adibide “etxetiar” baten bidez arbitrariotasun hori non den ikustea.

 Zenbat hitz ditugu honako euskarazko eta gaztelaniazko sintagmetan?

|  |  |  |
| --- | --- | --- |
| (1) | a. | *etxea* |
|  | b. | *la casa* |

Gure boteprontoko erantzuna izango da: bat (1a)-n, bi (1b)-n. Baina hausnarketa apur baten ondoren jabetuko gara hori, erantzun posibleetako bat izan arren, arbitrarioa dela. Semantikaren ikuspegitik, *etxe-* eta *-a* elementuen burujabetasuna *la* eta *casa* elementuena bezain handia da (bi kasuetan, izen + zehaztaile definitua dugu, nahiz hurrenkera ezberdinetan). Orobat, formaren ikuspegitik bi kasuetan zehaztaileak ez du azentu burujabetasunik, izenari atxikirik baitago (eta enklitikoa da). Beraz, arrazoi bakarra grafia da (*etxe-a* loturik idazten dugu, *la casa* bereiz). Baina grafia tradizio ortografiko baten menpe izan ohi da, eta ez luke baldintzatu behar unitate bat hiztzat jo dezakegun ala ez.

Bestetik, kuriosoa da zehaztailea indefinitua izanez gero, orduan euskaraz ere bi hitz grafiko ditugula, bi elementuen arteko burujabetasun maila printzipioz antzekoa izan arren (kasu honetan ere zehaztailea enklitikoa da):

|  |  |  |
| --- | --- | --- |
| (2) | a. | *etxe bat* |
|  | b. | *una casa* |

Gaztelaniazko beste adibide batek ere *hitz* kontzeptuaren arbitrariotasunaren irudi eman diezaguke. Erka bitez (3a) eta (3b):

|  |  |  |
| --- | --- | --- |
| (3) | a. | *la limpieza del dormitorio* |
|  | b. | *la limpieza de la casa* |

Burujabetasun grafikoa baldin bada irizpide bakarra, orduan lehen sintagman lau hitz ditugu, eta bigarrenean bost. Baina hau zeraren ondorio besterik ez da: lehen kasuan *de el* sinalefaren bidez → *del* elkar daitezkeen bitartean, *de la* ezin dira horrela elkartu. Kasualitate formal hau, bi kasuetan bina hitz ditugula ondorioztatzera behartuko liguketen irizpide semantikoen gainetik izan ote daiteke?

Behin arbitrariotasun honetaz jabeturik, ikus ditzagun hitzaren definizio bi:

1) Hizkuntzaren unitate isolagarria, adiera propioa eta aspektu fonologiko eta ortografiko diferentziagarriak dituena.

2) Katea idatziaren arteko bi hutsuneren arteko elementu oro.

1) definizioak logikoagoa eta hizkuntzalari gehienen gustukoagoa, baina hala eta guztiz ere ez dago baliabide eztabaidaezinik unitate isologarria zer den ezartzeko; ez adieraren aldetik (gaztelaniazko preposizioek adib. ez dute adiera burujaberik), ez soinuaren aldetik (gazt. *del* ← *de el* kasuan ikusi dugun bezala). 2) definizioa askoz arbitrarioagoa da, saiatu ere ez baita egiten grafiaz haraindi doan irizpiderik bilatzen. Hala ere, arrazoi praktikoengatik onartuagoa izan da, informazio lexikoaren digitalizaziorako adibidez erabilgarriagoa baita.

Kurtsoko edukiari ekiteko ez dugu hitzaren definiziorik behar. Definizio bat egiteko dagoen arbitrariotasunaz jabetzea da benetan garrantzitsua. Hala ere, baten bat beharko bagenu, praktikan erabiliko dugun prozedura honako definizioari egoki lekioke: hitza da (izen propioak edo *realia*-k albo batera utzita) hiztegian agertzen den elementu oro, gehi 2. ikasgaian aztertuko diren hitz eraketako prozedura guztien bidez eraiki daitezkeen hitz guztiak, gehi gramatikaren bidez era daitezkeen guztiak.

1.2. Hitz motak

 Euskararen hitz motak deskribatuko ditugu hemen. Hori batetik gure benetako aztergaia da kurtso honetan, baina bestetik abiapuntu egokia izan daiteke hizkuntzalaritza orokorrean edo, are, hizkuntz tipologian, zeintzuk diren edo diratekeen hitz mota kontzebigarri guztiak arakatzeko.

 **Izenak**. *Substantiboak* ere deituak. Hau nolabait hitz mota sinpleena edo oinarrizkoena da.[[1]](#footnote-1) Hizkuntza guztiek dute hitz mota hau. Bestetik, beste hitz mota batzuk badituzte baliabideak izen bihurtzeko (adib. izenondoek: *on* → *ontasun*; edo aditzek: *eman* → *emate*). Honek haien oinarrizkotasunaren irudi ematen digu. Adibideak: *etxe*, *buru*, *zeru*, *txori*, *handitasun*, etab.

 **Izenondoak**. *Adjektiboak* ere deituak. Haien bereizgarri sintaktiko formala, kasu gehienetan, sintagmaren barnean, izenaren ondoren agertzea da: *auto polit-a*. Dena den, behintzat *-tar* (*bilbo-tar*), *-dun* (*bizar-dun*), *-ko* (*horrela-ko*) eta *-zko* (*zentzu-zko*) atzizkidunak aurretik zein atzetik joan daitezke.

Hala euskaraz nola gaztelaniaz eta beste hainbat hizkuntzatan, ordea, usu elementu berbera izena eta izenondoa izan daiteke, eta bietarik zer den testuingurak zehazten du (euskaraz, adibidez, *garai*: *mendi garai-a* vs. *garai zaharr-ak*). Zenbait kasutan, baina, izenek eratorpeneko atzizki bereziak agertzen dituzte (*-tasun*, *-(k)eta*, etab.), eta izenondoek ere bai (*-tsu*, *-kor*, etab.). Adibideak: *gorri*, *altu*, *menditsu*, *ahanzkor*, etab.

 **Aditzak**. Euskaraz zein beste hainbat hizkuntzatan, bi motatakoak izaten dira: jokatuak eta jokatugabeak. Aditz sintagma bakoitzean aditz jokatu bakarra egon daiteke. (4a)-ko aditz sintagman, lau pieza aditzezko ditugu jarraian (eta bost jarraian esaldi berean),[[2]](#footnote-2) eta bakarrik azkena da jokatua. Bestetik, badira aditz jokaturik gabeko perpausak, (4b)-n azpimarraturik ageri dena kasu. Azkenik, badira aditz trinkoak, jokatuak direnak baina zama lexikoa badaramatenak, (4c)-koa kasu.

|  |  |  |
| --- | --- | --- |
| (4) | a. | *Sukaldea garbitzen hasi behar izan dut* |
|  | b. | *Sukaldea garbitzeko, tresnak behar ditut* |
|  | c. | *Zuretzako gutun bat dakart* |

 (4a)-ko aditz sintagman agertzen diren piezetarik (edo hitzetarik):

* *Dut* aditz jokatua ez da garrantzitsua lexikologiaren ikuspegitik, ez baitauka zama lexikorik. Horrexegatik hain zuzen, ez da agertuko hiztegian (baina bai gramatikan).
* *Hasi* aditz jokatugabea nolabait aditz arrunta da. Zama lexikoa dauka eta hiztegian agertuko da, sarrera burua partizipioa dela.
* *Behar* aditz jokatugabea da, baina modala. Honelako aditzok zenbait berezitasun dituzte. Besteak beste, aditz burutua eta aditz nominalizatua eratzeko *izan*-en laguntzaz egin behar dute ((4a)-n bezala). Dena den, zama lexikoa badu (hau ere *sui generis* bada ere), eta hiztegian agertuko da, sarrera burua oinarrizko formapean agertuko delarik.
* *Izan* aditz jokatugabearen funtzioa *behar* aditz modalari aspektu burutua eratzea ahalbidetzea da. *Izan* hiztegi batean aurkituko dugu nomenklaturan (sarrera buru gisa), baina (4a)-n dakusagun *izan* ez da hori (hiztegikoa). Hiztegikoa, partizipioaren formapean, *izan* lexikoa da, iragangaitza (“ser”) edo iragankorra (“tener”). (4a)-ko *izan* aditz modalei forma burutua eta nominalizazioa eratzen laguntzen diena da, eta beraz gramatikan topatuko dugu.

(4c)-ko aditza trinkoa (edo sintetikoa) da. Hau bitxia da zeren batetik jokatua da, baina bestetik zama lexikoa badu. Hala ere, *dakart* forma ez zaigu agertuko hiztegian, gramatikan baizik. Hiztegian agertuko zaiguna hari dagokion aditzaren partizipiozko forma izango da (*ekarri*).

Batzuetan, aditzak beste zerbait ere izan daitezke, eta kasu horretan testuinguruak zehaztuko digu zer den. Aditz partizipioak, esaterako, usu izenondo bihurtzen dira (adib. *itxi*; ik. *hori oso gizon itxia da*). Edo aditz modalak izen (adib. *nahi*, *behar*, etab.).

**aditzondoak**. *Adberbioak* ere deituak. Beste zerbait zehazten dute, dela hau aditz bat (*astiro joan naiz*), edo izenondo bat (*oso altua da*), edo beste aditzondo bat (*oso astiro joan naiz*).

Zama lexikoa dute, eta hortaz hiztegian agertuko dira. Hala ere, *-ki* atzizkiaren bidez izenondo anitzetatik erator daiteke aditzondo bat. Hortaz, hau aurresangarria denez, hiztegian ez ditu konbinazio hauek guztiak agertu behar. *Ergel-ki*, esaterako, ez dugu aurkituko hiztegi askotan, baina aditzondo posiblea da euskaraz. Honelako konbinazio edo lexia sinple batek emankortasuna hartzen badu eta adiera berezi bat hartzen badu (adibidez, *nagusi-ki* ‘batez ere’ esateko), ordea, hiztegiak zehaztu beharko du. Aditzondoak eratzen dituen beste atzizki bat *-ka* dugu (*korri-ka*, *salto-ka*). Hau egun emankorra da (hiztunari bururatzen zaizkion konbinazio berriak era daitezke), baina ezin zaio edozein elementuri atxiki. Hortaz, asko hiztegian agertzen dira.

Badira behintzat beste hiru atzizki aditzondoak ekoizten dituztenak: *-ro* (*asti-ro*, *geldi-ro*), *-to* (*on-do*, *txar-to*) eta *-la* (*horre-la*, *ha-la*). Hala ere, atzizkiok fosildurik daude egun. Hau da, *-ki*-rekin ez bezala haien bidez eratzen diren aditzondoek multzo itxi bat osatzen dute. Ez dira atzizki emankorrak, zeinen bidez izenondo batetik aditzondo bat automatikoki era daitekeen. Hortaz, hauek hiztegian agertu beharko dira, atzizkia erantsita.

Izan ere, aditzondoen hitz mota izenondoenari estu lotuta dago. Hitz asko bat zein bestea izan daiteke (*oparo*, *mantso*, *bizkor*…). Are gehiago, testuinguru sintaktiko batzuetan, izenondozko atzizkiak dituzten izenondoek berek aditzondo moduan funtziona dezakete. Hala nola: *eskaini zidan, adeitsu, pastel pusketa bat*.

**Erakusleak**. 3 gradu ditugu. Zehaztaileak (5a), izenordainak (5b), edo are aditzondoak (5c) izan daitezke.[[3]](#footnote-3)

|  |  |  |
| --- | --- | --- |
| (5) | a. | *Auto hori ikusi dut* |
|  | b. | *Hori ikusi dut* |
|  | c. | *Horrela ikusten ditut nik gauzak* |

Hiztegian agertzen dira, abs. sg.eko formapean: *hau*, *hori*, *hura*. Aitzitik, izen deklinabide arruntarekin erkaturik erakusleek duten deklinabide berezia (adib. leku-genitibo sg.a *horr-etako*, ez *\*\*horr-eko*) ez du hiztegiak zehazten, gramatikak baizik.

 **Pertsona izenordainak**. Hiztegian agertzen dira, abs.zko formapean: *ni*, *hi*, etab. Hala ere, erakusleetan bezala deklinabidearen berezitasunak (adib. instr. *ni-taz*, ez *\*\*ni-z*) gramatikak zehazten ditu, ez hiztegiak.

 3. pertsonak arazo bereziak planteatzen ditu, erakusleekiko nolabaiteko nahasmena gertatzen delako. Asko orokortuz, *hura* printzipioz 3. graduko erakuslea da, baina ekialdeko euskalkietan 3. pertsonako izenordaina ere bada. Mendebaldean, ordea, 3. pertsonako izenordaina *bera* da. *Bera* hau ekialdean ere 3. pertsonako izenordaina, baina enfatikoa. Zehaztapen hauek guztiak hiztegian ematen dira, baina haien deklinabidearen gorabeherak ikusteko gramatikara jo behar dugu.

**Zenbakiak**. Zehaztaileak (adib. *bost ume dauzkat*) zein izenordainak (adib. *bost dauzkat*) izan daitezke. Hiztegian agertzen dira, baina muga bateraino, zeren puntu batetik aurrera zenbakiak nola eratu aurresangarria baita. 674 zenbakia, esaterako, ez dugu aurkituko hiztegian, baina gramatikak azalduko digu nola eratu.

 Artikulu indefinitua (sg.a *bat*, pl.a *batzuk*) ere mota honetan sar dezakegu, argi eta garbi 1 zenbakitik datorrelako, eta bestetik artikulu definitua ez bezala (erk. eusk. *etxe-a*, gazt. *la casa*) hitz bereizia da euskaraz.

 **Zenbatzaileak**. Zehaztaileak (adib. *denbora gutxi daukat*) zein izenordainak (adib. *gutxi daukat*) izan daitezke. Hiztegian agertzen dira.

 ***Z-/n-* motako zehaztaileak / izenordainak / aditzondoak / izenondoak**. Hala nola: *zein*, *zer*, *zenbat*, *nor*, *nola*, etab. Haietako batzuk zehaztaileak zein izenordainak izan daitezke (*zein gizonek egin du hori?*, edo *zeinek egin du hori?*). Beste batzuk bakarrik izenordainak (*nork egin du hori?*), edo aditzondoak (*non izan gara?*, *nola etorri zara?*).

 Galderazkoak eta (gehienak) erlatibozkoak diren arren, bestelako erabilerak ere ager ditzakete, adibidez banatzaileak (*joan dira zein hortik, zein hortik*). Bestetik, eratorpenaren bidez ere talde honetan sar daitezkeen beste batzuk ere ditugu: *edozein*, *edonor*, *edonola*, etab. Hiztegian agertzen dira.[[4]](#footnote-4)

 **Postposizioak**. Beste elementu baten ondoren agertzen dira. Hala nola: *gabe*, *barik*, *gabetarik*, agian baita *ondoren*, *aurretik*, *aitzin*, etab.[[5]](#footnote-5) Hiztegian agertzen dira, eta honek zehaztu behar du zein forma agertu behar duen aurreko elementuak (adib. *gabe*-k aurreko elementuaren partitiboa eskatzen du).

**Menderagailuak**. Hala nola: *ezen*, *zeren*, *ze*, *arren*, *baldin*; again baita *ezik*, *ezean*, etab. Hiztegian agertuko dira, eta honek zehaztu behar du ingurune sintaktikoan beste zein elementu behar dugun (adibidez *ezen*-ek *bait-* edo *-(e)n* eskatzen du dagokion aditz jokatuan).

 **Partikulak**. Hala nola: *al*, *ote*, *bide*, *ohi*, *omen*. Hiztegian agertuko dira, eta honek ingurune sintaktikoa zehaztuko du.

 **Lokailuak**. Hala nola: *gainera*, *bestalde*, *aitzitik*, *aldiz*. Hiztegian agertuko dira.

 **Juntagailuak**. Hala nola: *eta*, *edo*, *ala*, *baina*. Hiztegian agertzen dira.

 **Interjekzioak**. Hala nola: *ai*, *o*, *ejem*, *ui*. Hiztegian agertuko dira.

 **Onomatopeiak**. Hala nola: *dinbi-danba*, *dinbili-danbala*, *bor-bor*, *zirta-zarta*, etab. Hiztegian agertuko dira, baina hemen zeintzuk existitzen diren eta batuerarako zeintzuk onartu behar diren hain subjektiboa izaki, usu hiztegitik hiztegira dezente aldatuko dira. Hiztegiak hartu beharko duen beste erabaki arbitrario bat izango da izenlagun ala onomatopeia izaera esleitu.

 **Realiak**. Izen propioak dira: *Andrés*, *Peio*, *Rosa*, *Nekane*, *Bilbo*, *Japon*, *Bilboko Athletic*, *NATO*, etab. Printzipioz hauek ez dira agertuko hiztegi batean, entziklopedia batean baizik. Hala ere, oinarrizkoenak agertu ohi dira (Elhuyar-en, adibidez, *Bilbo* ageri da).

 Hauxe da sailkapen posible bat. Marka bedi hizkuntza baten tipologiak beronen hitz motak zeintzuk izango diren zehazten duela. Gaztelaniak esaterako, preposizioak dauzka, VO hizkuntza baita. Euskara, ordea, OV hizkuntza da eta ez dauka preposiziorik. Preposizioak hitz burujabeak direnez, hiztegian agertuko dira, artikulu definitua bezala (6a, 6b). Euskaraz, ordea, gaztelaniaren preposiziozko sintagmak, artikulu definitua barne, morfema uztartuen bidez adierazten dira, deklinabidean sartuta daude (6a’, 6b’), eta gramatikan topatuko ditugu, ez hiztegian (hau da, hiztegian ez dugu topatuko: ***-a***: Artikulu definitua (…), edo ***-(r)ekin***: Konpainia adierazten duen atzizkia (…)).

|  |  |  |  |  |
| --- | --- | --- | --- | --- |
| (6) | a. | *en la cocina* | a’. | *sukalde-a-n* |
|  | b. | *con el amigo* | b’. | *adiskide-a-rekin* |

 Bestetik, sailkapen hau edo egin litekeen beste edozein euskararakoa da, baina ez da unibertsala. Hitz motak aldakorrak dira munduko hizkuntzetan barrena. Zenbait hizkuntzak, esaterako, ez dute izenondoaren hitz mota, eta izenondozko nozioak aditz iragangaitzen bidez adierazten dituzte. (7a), Brasileko bororo hizkuntzarena, horren adibide dugu (marka bedi *i-kure-re* aditz komunztadura duela, eta hortaz aditza dela, ez izenondoa). Bestalde, badira sailkapen honetan agertu ez diren hitz motak baina beste hizkuntza batzuetan existitzen direnak. Zenbait hizkuntzak, adibidez, sailkakariak dituzte (ing. *classifiers*). Hauek testuinguru sintaktiko batean izen batzuk lagundu behar dituzte, edo zenbaki zehaztaile bat elementu zehaztuarekin uztartzen dute, txineraratik hartutako (7b)-n bezala.

|  |  |  |  |
| --- | --- | --- | --- |
| (7) | a. | *i-kure-re*1sg-altu-neutral‘(Ni) altua naiz/nintzen’ | (bororo, Brasil) |
|  | b. | *sān kē shù*hiru zuhaitz.sailk zuhaitz‘Hiru zuhaitz’  | (txinera)  |

1.3. Hitzaren osagaiak

 Aurreko azpiatalean aipaturiko hitz motetarik, postposizioak, menderagailuak, partikulak, juntagailuak, interjekzioak eta onomatopeiak hitz aldaezinak dira, eta ez dute haien barneko egituraketa morfologikorik. Osagai bakarraz osaturiko hitzak dira. Hortaz, hiztegian forma aldaezin horrekin agertuko dira.

 Gainontzeko elementuetarik, izen sintagma baten amaieran ager daitezkeenak, hala nola erakusleak izenordain zein zehaztaile eginkizunetan (*horrek*, edo *gizon horrek*), pertsona izenordainak (*ni-k*, edo *gu-ri*), eta beste edozein zehaztaile, izenordain eginkizunetan (*zenbait-ek*) edo zehaztaile eginkizunetan baina amaieran (*gizon zenbait-ek*), deklinabideko atzizkiak jaso ditzakete. Dena den, atzizkitze prozesu honen bidez sortzen diren aldaera guztiak ez dira agertuko hiztegian. Gramatikak azalduko du haiek nola eratu.

 Izenak, izenondoak, aditz jokatugabeak eta neurri batean aditzondoak, ordea, bestelakoak dira. Hemen deklinabideko (edo aditz jokatuetan joskerako) atzizkiez gain, eratorpeneko atzizkiak ere badira, eta konbinazio hauek bai agertuko dira hiztegan, ez baitira aurresangarriak.

 Gauza hauek guztiak xehekiago ikusiko dira 2. ikasgaian. Jar dezagun behin-behinik zeintzuk diren hitzaren osagaiak terminologia funtzionalaren arabera. Honen arabera, hitzaren adieradun unitate txikiena **monema** da. Hau fonema edo segmentu bakan batzuez osaturiko unitatea da, baina fonemek ez dute adiera propiorik.

Monemak izan daitezke: **lexemak** (adiera lexiko zehatz eta burujabeko monemak), eta **morfemak** (adiera gramatikaleko edo eratorpen lexikoko monemak).

Aldi berean, morfemak izan daitezke: **morfema burujabeak** (adiera izateko beste elementu bati atxiki behar ez diotenak: juntagailuak, partikulak, pertsona izenordainak, artikulu indefinitua…) eta **morfema uztartuak** (ezin dira agertu lexema bati, edo euskaraz beste morfema bati, atxikiak ez bada).

Azkenik, morfema uztartuak izan daitezke: **morfema uztartu flexiozkoak** (euskaraz zenbakia, kasua, denbora, aspektua, modua zehazten dituztenak) eta **morfema uztartu eratorpenekoak** (euskaraz batik bat atzizkitzearen bidez eratuak, nahiz aurrizkitzea ere baden; beste hizkuntza batzuetan artizkitzea ere badago).

Laburbilduz:

|  |
| --- |
| Monemak |
| Lexemak*etxe-a**etxe polit hori**bikain egin du**mendi-tsu**ahantz-i**ahanz-kor**etorr-i* | Morfemak |
| Morfema burujabeak*etxe bat**zenbait etxe**hain altu-a**ni baino altuagoa**zer ote da?**etxe polit hau**etxe polit hon-ek* | Morfema uztartuak |
| Morfema uztartu flexiozkoak*altu-a**gizon-a-ren**zer-k harri-tu za-it-u?**horr-ek harri-tu na-u**ikus na-za-ke* | Morfema uztartu eratorpenekoak*mendi-tsu**poz-garri**bilbo-tar**hel-araz-i*  |

Zehaztu behar da hemen **monema segmentalak** deskribatu ditugula bakarrik. Oro har, euskarari buruz aritzeko aski da. Baina badira hizkuntzak **monema suprasegmentalak** dituztenak. Txineraz, adibidez, lexemen arteko bereizketa tonuen bidez adieraz daiteke, (8a) eta (8a’) erkatuz ikus daitekeen legez. Hain urruti joan gabe, bizkaieraz morfema uztartu flexiozko bi, singularra eta plurala alegia, tonuaren bidez adierazten dira, (8b)-k eta (8b’)-k darakuskiguten legez.

|  |  |  |  |  |  |
| --- | --- | --- | --- | --- | --- |
| (8) | a. | *mā* | a’. | *mă* | (txinera) |
|  |  | ama |  | zaldi |  |
|  | b. | *gìzón-én* | b’. | *gìzón-èn* | (bizkaiera) |
|  |  | ‘gizon-aren’ |  | ‘gizon-en’ |  |

Azkenik, esan behar da monemek aloforma ezberdinak ager ditzaketela testuinguru fonetiko edo morfologikoaren arabera. Gaztelaniaz, esaterako, *ten-é-mos* eta *tién-e* formetan lexema beraren aloforma ezberdinak ditugu (asko orokortuz, bigarrenean diptongazioa dago lexemaren bokala azentupean dagoelako). Euskaraz ez ditu horrelako asko agertzen, baina batzuk bai. Morfema burujabeen artean, adibidez, *hau* eta *hon-* alomorfoak dira. Flexiozko morfema uztartuen artean, ostera, *-t* eta *-da-* alomorfoak dira ondoko testuinguruetan: *ba-du-t*, baina *esan dizut ez du-da-la*.

1. Hizkuntzaren garapenaren aztertzaileen arabera, adibidez, umeek ahoskatzen ikasten dituzten lehen hitzak izenak izaten dira. [↑](#footnote-ref-1)
2. Analisi gehienen arabera, *garbitzen* ez legoke *hasi behar izan dut* aditz sintagmaren barnean. [↑](#footnote-ref-2)
3. Honek erabaki bat hartzera behartzen gaitu: zergatik ez aditzondotzat jo *horrela* bezalakoak, aditzondoak hitz mota bat direlarik? Hau beste posibilitate bat da, baina hemen ezartzen ari garen sailkapenean erakusletasuna gainera ezaugarrien gainetik nagusitzen da. [↑](#footnote-ref-3)
4. Egia esan, mota hau ezartzea bereziki subjektiboa da. Zergatik ez sartu, adibidez, *zenbat* zenbatzaileen artean? Edo zergatik ez sartu *zein* eta *edozein* bestelako zehaztaile/izenordainekin? Sakontasunetan sartu gabe, honela ere erabaki arbitrarioak hartu beharko genituzke. Posible diren sailkapen guztietarik bat aukeratu dugu. [↑](#footnote-ref-4)
5. Izan ere, euskara kasu hizkuntza izateak analisia konplikatzen du, zeren, zergatik ezin genezake hemen sar, halaber, *alboan*, *ondoan*, etab.? Hauek hitz elkarketan (*etxe ondoan*) edo deklinabidean (*etxearen ondoan*) agertzen direnez, hauek inesiboan dauden izentzat jotzea nahiago izan dut, baina komeni zaigu edozein analisiren subjektibotasunaz jabetzea. [↑](#footnote-ref-5)